
[bookmark: _GoBack]На основу члана 138. став 1. Устава Републике Србије („Сл. гласник РС“ бр. 98/06) и  члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Министарства унутрашњих послова, Дирекције полиције, Полицијске управе за град Београд, Полицијске станице Савски венац, поступајући по притужби Б.Б., Заштитник грађана је

У Т В Р Д И О


У раду Министарства унутрашњих послова, Дирекције полиције, Полицијске управе за град Београд, постоје недостаци у вези са поступањем полицијских службеника према Б.Б., који се састоје у:
· наношењу повреда незаконитим поступањем полицијских службеника током његовог боравка у просторијама ПС Савски венац, чиме му је повређено право на неповредивост физичког и психичког интегритета и право на достојанство; 
· пропуштању полицијских службеника којима се притужилац обраћао да га поуче о начину остваривања права на правно средство, односно да од њега  приме пријаву коју је желео да поднесе против полицијских службеника који су му нанели повреде, да сачине одговарајући записник и о томе обавесте надлежног јавног тужиоца.
 Имајући у виду утврђене неправилности, Заштитник грађана упућује Министарству унутрашњих послова, Дирекцији полиције следећe: 

П Р Е П О Р У К E

I
Полицијски службеници Министарства унутрашњих послова, Дирекције полиције Полицијске управе за град Београд, Полицијске станице Савски венац ће у будућем раду поступати према лицима на начин који обезбеђује пуно поштовање права на неповредивост физичког и психичког интегритета и права на достојанство. 
II
Министарство унутрашњих послова ће спровести обуке полицијских службеника Полицијске станице Савски венац о важећим прописима и стандардима који се односе на забрану мучења, нечовечног или понижавајућег поступања или кажњавања, односно о поступању у складу са Конвенцијом против тортуре и других сурових, нељудских или понижавајућих казни и поступака[footnoteRef:1], као и обуке о законитој и правилној примени полицијских овлашћења и начину њиховог документовања и евидентирања.   [1:  „Службени лист СФРЈ - Међународни уговори", бр. 9/91] 

III
Полицијска станица Савски венац у будућем раду стараће се да полицијски службеници, када лице жели да поднесе притужбу на поступање полицијских службеника, омогуће лицу да поднесе притужбу и уколико се у истој наводи да су му нанете повреде од стране полицијских службеника, без одлагања о наведеном упознају надлежног јавног тужиоца и да о томе сачине службену белешку. 
IV
Министарство унутрашњих послова, Дирекција полиције, Полицијска управа за град Београд ће спровести дисциплинске поступке против полицијских службеника који су непосредно поступали према притужиоцу приликом његовог боравка у просторијама ПС Савски венац и приликом његових обраћања у циљу подношења пријаве против полицијских службеника, како би се утврдило да ли су у поступању у конкретном случају учинили неку од тежих повреда радне дужности из члана 207. Закона о полицији.  Министарство унутрашњих послова ће обавестити Заштитника грађана о исходу покренутих дисциплинских поступака.   
V
Министарство унутрашњих послова, Дирекција полиције, водиће рачуна о томе да се не догађају слични пропусти у будућности и упознаће све полицијске управе, а полицијске управе све полицијске станице у њиховом саставу, са садржином претходно наведених препорука и обезбедити њихово доследно спровођење.

Министарство унутрашњих послова обавестиће Заштитника грађана о поступању по овој препоруци у року од 60 дана од дана њеног достављања. 


Разлози

Заштитник грађана примио је 25. 10. 2021. године притужбу Б.Б, коју је у његово име поднела пуномоћница Д.Д. из Београдског центра за људска права, у којој је наведено да је притужилац нападнут од стране више неименованих полицијских службеника Полицијске станице Савски венац.
Према наводима из притужбе, Б.Б. је 7. 10. 2021. године око 23,30 часова на Славији наишао на два полицијска службеника која су покушала да га легитимишу и који су га одвезли службеним полицијским аутомобилом „Škoda rapid“ у ПС Савски венац након што су утврдили да нема код себе личну карту. Наведено је да је у ПС Савски венац Б.Б. на улазу пришао полицијски службеник кога су други звали „Професор“ и без повода почео да га вређа, а да је затим, у просторији за коју претпоставља да је подрум, притужиоца одмах након што је сишао низ степенице напало око пет полицијских службеника и задало му више удараца отвореним шакама и чизмама. Истакнуто је да је након тога притужилац остављен у просторији за задржавање која је била покривена видео надзором, због чега се приближио камери која се налазила у углу просторије како би показао повреде на својој глави.
Указано је да је Б.Б. пуштен из ПС Савски венац око три сата касније и да није добио никакав документ као потврду да је боравио у просторијама полицијске станице. Објашњено је да је, док је узимао своје личне ствари, Б.Б. неуспешно покушао да пријави наведени догађај полицијском службенику који је на униформи имао ознаку В., који је ћутао и није желео да комуницира с њим, све док полицијски службеник који се презива Ц. није затражио од њега да изађе напоље. Наведено је и како је сигуран да је један од његових нападача био један од полицијских службеника који су га спровели у полицијску станицу, односно полицијски службеник који је седео на месту сувозача, као и да је међу нападачима био полицијски службеник за кога је чуо да га зову Професор.
Уз притужбу, Заштитнику грађана су достављени Извештај лекара специјалисте о извршеном лекарском прегледу притужиоца од 8. 10. 2021. године и извод из листе позива на мобилном телефону Б.Б. за дан 8. октобар 2021. године. Према извештају, притужилац је 8. 10. 2021. године, у 5,06 часова прегледан у Ургентном центру Универзитетског клиничког центра Србије, где су му утврђене повреде у виду „нагњечења горње усне лево“ и повреде главе „фронтално десно и темпорално лево“.  Из наведене листе позива је видљиво да је притужилац у 4,55 и 5,19 часова позивао дежурни број полиције 192. У притужби је наведено да га је дежурна полицијска службеница, која је примила његов први позив, спојила са дежурним полицијским службеником у ПС Савски венац, коме је покушао да објасни шта му се десило, али који му је рекао да је пијан и прекинуо везу. Приликом другог позива, дежурна полицијска службеница га је упутила да оде лично у ПС Савски венац и поднесе пријаву против полицијских службеника који су га претукли. Указано је да је притужилац отишао у ПС Савски венац и покушао да поднесе пријаву у складу са добијеним упутством, али да је у ПС Савски венац полицијски службеник који се презива К., коме је покушао да објасни разлоге свог доласка, одбио да било шта учини тим поводом. 
Заштитник грађана је поводом притужбе именованог покренуо поступак контроле законитости и правилности рада Министарства унутрашњих послова, Дирекције полиције, Полицијске управе за град Београд, Полицијске станице Савски венац. Заштитник грађана је, имајући у виду чл. 25. став 5. Закона о Заштитнику грађана, нашао основ да закључи да су испуњени услови за покретање поступка и пре него што су исцрпљена сва правна средства, јер се у притужби указује на посебно некоректан однос органа управе према притужиоцу, као и на кршења правила етичког понашања запослених у органима управе.
Тим поводом, запослени у Стручној служби Заштитника грађана обавили су 4. 11. 2021. године непосредан надзор над радом ПС Савски венац. Представници Заштитника грађана најпре су обавили разговор са начелником ПС Савски венац, командиром ПС Савски венац и  официром полиције, који су упознати са разлогом посете, а након тога су прегледали снимке сигурносних камера ПС Савски венац на којима је забележено присуство и кретање притужиоца. Затим је обављен разговор са полицијским службеницима за које је познато да су у ноћи између 7. и 8. 10. 2021. године били у контакту са Б.Б.. 
Полицијски службеник К.К. је навео да су те вечери полицијски службеник М.М. и он дежурали на Славији. К.К. је указао да су седели у службеном возилу када им је, око 23,30 часова увече, пришао притужилац и почео да им се обраћа непримереним речником и  претњама. Навео је да је М.М. пришао притужиоцу и упозорио га да води рачуна о понашању, али притужилац није обратио пажњу на њихово упозорење и почео је да рецитује подругљиву песмицу. К.К. је затражио од притужиоца личну карту, коју овај није имао код себе, због чега су га одвели у станицу, где је чим је ушао „почео да галами и да се буни“. Објаснио је да је притужилац седео на клупици близу улазних врата и да је, видно револтиран, без прекида протествовао што је доведен у полицијску станицу. Након краћег задржавања, К.К. га је лично одвео до просторија за задржавање, где га је предао полицијском службенику Н.Н.. Након тога се вратио у приземље полицијске станице и написао прекршајну пријаву против притужиоца.
На питање да ли је док је седео у станици притужилац улазио у расправу или разговор са било којим другим полицијским службеником, К.К. је рекао да је колега Р.Р. из дежурне службе изашао из канцеларије и ушао у полемику са притужиоцем због тога што је овај био гласан у својим протестима. Није знао да ли колега Р.Р. има надимак Професор. У погледу тога да ли је притужилац обавештен о својим правима, К.К. је одговорио да је притужилац добио на потпис образац о правима доведеног лица, али да је одбио да га потпише. На питање да ли је касније видео притужиоца, К.К. је рекао да је чуо да је ујутру долазио да се жали да је претучен од стране полицијских службеника и да га је полицијски службеник Ф.Ф. питао може ли да објасни ко га је тукао, али да га том приликом није видео. Није му било познато да ли је притужилац у ПС Савски венац предао пријаву да је претучен. 
Полицијски службеник Ф.Ф. је био вођа смене Дежурне службе ПС Савски венац у ноћи када је притужилац доведен у ПС Савски венац.Ф.Ф. је изјавио да је у ноћи између 7. и 8. октобра 2021. године радио од 19,00 часова увече до 7,00 часова ујутру и да се не сећа ничег посебног у вези са довођењем притужиоца у полицијску станицу. Навео је да га је тог јутра, око 6,15 или 6,20 часова, када је његова смена била при крају, позвао полицијски службеник Р.Р. и рекао му да један грађанин жели да разговара са вођом смене. Указао је да је изашао испред просторије број осам, где га је чекао притужилац и питао га како може да му помогне. Притужилац је у рукама држао медицински извештај о утврђеним повредама и рекао му да жели да се жали на поступање полицијских службеника ПС Савски венац према њему. Указао је да је тражио од притужиоца да покаже ко га је од полицијских службеника који су били присутни у ходнику тукао, али да притужилац није могао да именује никога. Истакао је да је притужилац изјавио да ће поднети притужбу на рад полицијских службеника, али да то не жели да уради у ПС Савски венац. 
Будући да се 4. 11. 2021. године нису налазили у полицијској станици,  дана 11. 11. 2021. године обављени су разговори са полицијским службеницима Р.Р., Х.Х., Ј.Ј., Л.Л., З.З. и Ж.Ж., док није обављен разговор са К.К. будући да је исти поново био одсутан.
Помоћник вође смене Р.Р. је навео да је 7. октобра увече писао извештај када је чуо да неко виче у ходнику полицијске станице и да је зато изашао из канцеларије како би упозорио ту особу да прекине с таквим понашањем. Тада је први пут видео притужиоца Б.Б. и затражио од њега да престане са викањем. Колико се сећа, осим притужиоца и полицијских службеника који су га довели, у ходнику су били полицијски службеник Л.Л. и помоћник командира. Објаснио је да је након неколико минута полицијски службеник К.К. одвео притужиоца у просторије за задржавање. Након тога је Б.Б. видео ујутру, када је дошао да се жали на поступање полицијских службеника према њему. 
На питање да ли је тада приметио да је притужилац повређен, рекао је да га није пажљивије загледао и да није приметио повреде на њему. Полицијски службеник који је дежурао на пријавници Ж.Ж. је довео Б.Б. до њега и рекао да притужилац тражи шефа смене да се жали. Објаснио је да је шеф смене дошао и питао притужиоца о чему се ради, а притужилац се пожалио да су га претукли полицијски службеници претходне ноћи. Навео је да је питао притужиоца који полицијски службеници су га тукли, а да је он одговорио да су то урадили полицијски службеници који су га довели. Показао је на К.К. и М.М. који су у том тренутку пролазили ходником и питао јесу то били њих двојица, на шта је притужилац рекао да нису. Указао је да је притужилац након тога напустио станицу.
Полицијски службеник Л.Л. је навео да је прошао поред притужиоца оне вечери када је доведен и да није видео повреде на њему. Објаснио је да га је 8. октобра у 2,30 часова извео из просторије за задржавање са полицијским службеником Р.Р., да је притужилац спавао када су ушли унутра и да се видело да је повраћао по просторији за задржавање. Није приметио било какве повреде на њему док га је изводио из просторије за задржавање. Указао је да се није жалио да га је полиција тукла, већ да га боли глава. 
Полицијски службеник Ж.Ж. је навео да је док је пролазио ходником видео да притужилац седи на клупици у време када је доведен. Колеге из патроле К.К. и М.М. су му рекле да су га они довели. Није видео повреде на њему, али је истакао да га није пажљиво загледао. 
Полицијски службеник Р.Р. је навео да је у ноћи између 7. и 8. октобра дежурао у соби за преглед и чување доведених лица. Полицијски службеник К.К. је довео притужиоца који је викао да му је рођендан, да га малтретирају и питао се да ли је могуће да човек нема право да пева. Приметио је црвенило на десној страни притужиочевог лица, око слепоочнице, и да има повреду на усни, али на њој није било крви и није изгледала као управо настала повреда, личила је на херпес, због чега је није сматрао битном. Навео је да је притужилац мирно предао ствари и да га је након тога у пратњи још једног полицијског службеника одвео у просторију за задржавање. Пар сати касније га је извео из просторије са још једним колегом. Притужилац му се није жалио на повреде, жалио се због тога што је доведен у полицијску станицу и питао зашто је доведен. Р.Р. је истакао да је остао са притужиоцем 10-15 минута испред полицијске станице, јер је притужилац почео да прича са њим и желео је да му објасни да је само певао песмицу коју је написао његов брат. 
Полицијски службеник Ж.Ж. је навео да је прошао поред притужиоца када је доведен, али да се није задржавао и да је приметио црвенило на његовом лицу, али да се не сећа добро где тачно. 
Полицијски службеник З.З. је радио на пријавници у ноћи између 7. и 8. октобра када је притужилац доведен у полицијску станицу. Навео је да није загледао притужиоца када је доведен и да није на њему приметио било какве повреде. Сећа се да је деловао као да је припит и да је изговарао ствари попут: „Како да ме приведе, а да нема капу?“. Ж.Ж. је навео да му се притужилац ујутру, када је излазио, обратио и тражио податке о полицијским службеницима које је покушао да опише. Истакао је да се том приликом понашао безобразно и увредљиво према њему, али је он то игнорисао и рекао му да иде кући. На питање да ли је тада приметио повреде на њему одговорио је да га није ни тада пажљивије загледао. На питање на ког тачно полицијског службеника се жалио притужилац, Ж.Ж. је одговорио да се није жалио ни на кога конкретног.
Током поступка непосредног надзора, запослени у Стручној служби Заштитника грађана обишли су део полицијске станице Савски венац у којима се налазе просторије за задржавање. Исте се налазе у подрумском делу зграде, до кога се силази степеништем из приземља полицијске станице. На самом дну степеништа налази се неосветљени простор четвороугаоног облика из кога се улази у ходник у коме су смештене просторије за задржавање и просторија за прихват доведених и задржаних лица. Ходник, просторије за задржавање, којих има три, као и просторија за прихват доведених и задржаних лица покривени су системом надзора, при чему је потребно напоменути да су камере у просторијама за задржавање снабдевене микрофонима. Простор испред степеништа, где је према наводима из притужбе Б.Б. нападнут, није покривен камерама.  Просторија за задржавање у коју је смештен притужилац удаљена је око 20 метара од степеништа. 
Министарство унутрашњих послова, Секретаријат, Одељење за обраду података, притужбе и сарадњу са независним телима доставило је Заштитнику грађана актом 02/4 број 072/…/21-2 од 19. 11. 2021. године Извештај Министарства унутрашњих послова, Дирекције полиције, Полицијске управе за град Београд, Одељење за контролу рада у коме је садржано изјашњење на наводе из притужбе Б.Б.. Сходно предметном извештају, анализом списа предмета у вези догађаја из ноћи између 7. и 8. 10. 2021. године, утврђено је да су  полицијски службеници Полицијске станице Савски венац К.К. и М.М., који су по дневном распореду рада обављали послове у ауто- патроли, у смени од 19,00 до 7,00 часова, у 23,20 часова, у улици Немањина код броја 46, затекли Б.Б., који се кретао Немањином  улицом и повишеним тоном изговарао непримерене реченице, псовке и претње, што је изазвало негодовање и узнемирење грађана, услед чега су полицијски службеници зауставили наведено лице. Том приликом Б.Б. код себе није поседовао ниједан важећи  документ на основу којег је могао бити проверен његов идентитет, те је ради утврђивања идентитета  од стране поступајућих полицијских службеника у 23,30 часова доведен у службене просторије ПС Савски венац. Полицијски службеници наведене организационе јединице К.К. и М.М. приликом довођења према Б.Б. нису употребљавали средства принуде, а у извештају о довођењу лица су констатовали да је исти имао видну повреду на лицу, односно црвенило у пределу слепоочнице.
По довођењу у ПС Савски венац  Б.Б. су од стране полицијског службеника уручена и прочитана права доведеног лица, која је одбио да потише, где је констатовано да је разлог одбијања то што је револтиран на српску полицију. Указано је да је притужилац полицијским службеницима од својих личних података саопштио само име и презиме и адресу на којој нема пријављено пребивалиште, не желећи да саопшти друге податке, услед чега је провера кроз електронске евиденције МУП-а захтевала више времена.
Од стране старешина ПС Савски венац је на околности догађаја и довођења Б.Б. обављен разговор са поступајуђим полицијским службеницима, којом приликом је утврђено да је Б.Б. по довођењу у службене просторије ПС  Савски венац смештен на клупу испред просторија Дежурне службе наведене организационе  јединице, где се непримерено и дрско понашао и узвикивао „ Што су ме довели? Ја имам на мој рођендан сва права овог света. Ово је моја држава и могу да радим и да певам шта хоћу!”, након чега га је полицијски службеник К.К. спровео до просторија за задржавање, јер је својом понашањем реметио рад полицијских службеника у Дежурној служби. К.К. је притужиоца цредао полицијском службенику који је обављао послове обезбеђења доведених и задржаних лица Р.Р., који га је сместио у просторију.
Полицијски службеници који су по било ком основу поступали према притужиоцу су негирали да су му нанели ударце и изјаснили се да су наводи притужиоца „тачно испред улаза у ћелију осетио сам јак шамар, када сам се окренуо било је још 5 полицијских службеника, који су ме наизменично шамарали и тукли, нисам чак желео да им пружим ни отпор, налик одгуривању, већ сам легао где су додатно кренули да ме газе по глави“ неистинити. 
Указано је да је ходник у којем се налазе просторије за задржавање, где се наводно испред врата притворске јединице десио напад пет полицијских службеника на Б.Б., константно покривен системом видео надзора, који је у циљу утврђивања чињеничног стања прегледан и о  оствареном увиду сачињена је службена белешка. 
У извештају Одељења за контролу рада даље се наводи да је извршеним прегледом видео материјала установљено да Б.Б. дана 7. 10. 2021. године у 23 часова, 39 минута и 25 секунде улази у ходник подрумског дела зграде који води ка просторијама за задржавање, у пратњи полицијског службеника К.К., након  чега улазе у просторију за прихват доведених и задржаних лица у којој се налази полицијски службеник Р.Р.. У наведену просторију у 23 часова, 40 минута и 58 секунде  улази полицијски службеник Ж.Ж., а у 23 часова, 45 минута и 02 секунде,  Б.Б. у пратњи полицијских службеника К.К., Р.Р. и Ж.Ж. излази из наведене просторије, ходником долазе до просторије за задржавање лица број 2, након чега га полицијски службеник Р.Р. смещта у наведену просторију у 23 часова, 45  минута и 10 секунди. Истакнуто је да је, након што је смещтен у наведену просторију, притужилац више пута прилазио камери указујући да на глави има повреде, где се види да има видну повреду у пределу десне  слепоочнице и у пределу усне.
Дана 8. 10. 2021. године, у 02 часова, 29 минута и 34 секунде, полицијски службеник Р.Р.  улази у просторију за задржавање број 2 у којој се налази Б.Б., а за њим и  полицијски службеник Ж.Ж., који га изводе из просторије, где ходником најпре одлазе  до просторија за прихват доведених и задржаних лица, а затим се ходником удаљавају ка излазу из подрумских просторија у 02 часова, 31 минут и 30 секунде, након чега се на камерама више не  уочавају активности везане за наведена лица.
У извештају се закључује како је прегледом видео материјала утврђено да према Б.Б. од стране поменутих  полицијских службеника нису употребљавана средства принуде, нити је било насилног поступања према истом, односно нису се потврдили наводи да су га полицијски службеници тукли испред врата просторије за задржавање.
У погледу притужиочевих навода да није успео да пријави злостављање у ПС Савски венац,  указано је да се у писаном обраћању Б.Б., које је прослеђено ПС Савски венац дана 21. 10. 2021. године, не наводи да је позивао телефоном ПС Савски венац како би пријавио да је тучен од стране полицијских службеника, већ наводи да је у 05,30 часова дошао до ПС Савски венац како би пронашао полицијске службенике који су га довели и да је тражио да разговара са шефом смене, као и да је разговарао са шефом смене. Вођа смене Дежурне службе ПС Савски венац  је сачинио белешку о разговору са Б.Б., према којој је притужилац изјавио да је претучен од стране полицијских службеника по довођењу у службене просторије ПС Савски венац и да тражи њихове податке како би се жалио на њих. У том тренутку су се испред просторија ДС ПС Савски венац налазили полицијски службеници  К.К. и М.М., које је притужилац видео и за које га је вођа смене питао да ли су га они тукли, на шта је одговорио да нису. Вођа смене је Б.Б. указао и на полицијске службенике Р.Р. и помоћника вође смене за које је такође изјавио да га нису тукли. Затим је вођа смене питао Б.Б. да ли жели да поднесе притужбу против полицијских службеника ПС Савски венац, а притужилац је изјавио да жели, али да то неће учинити у ПС Савски венац.
Уз Извештај Министарства унутрашњих послова, Дирекције полиције, Полицијске управе за град Београд, Одељење за контролу рада, Заштитнику грађана су по његовом захтеву достављени и снимци издвојени са надзорних камера система видео надзора ПС Савски венац, односно видео материјал забележен на истим у ноћи између 7. и 8. 10. 2021. године, за период од 23.30 – 3,00 часова, као и тонски записи разговора које је притужилац водио са дежурним полицијским службеницима након што је позвао дежурни број полиције дана 8. 10. 2021. године. Прегледом достављеног видео материјала утврђено је да су наводи из извештаја који се односе на кретање притужиоца забележено на камерама система надзора тачни. Међутим, прегледом и преслушавањем аудио и видео материјала са камере која је постављена у просторији за задржавање у којој је боравио притужилац утврђено је следеће: 
· у 23 часова, 30 минута и 29 секунди у позадини се чује звук који наликује на јаук лица мушког пола;
· у периоду између 23 часова, 30 минута и 36 секунди и 23 часова, 30 минута и 40 секунди чује се низ од пет звукова који наликују на ударце;
· у периоду између у 23 часова, 30 минута и 48 секунди и 23 часова, 30 минута и 52 секунде у позадини се чује нови низ од пет звукова који наликују ударцима;
· након тога, у периоду од 23 часова, 30 минута и 53 секунде и 23 часова, 31 минута и 07 секунди чује се глас који одговара притужиочевом гласу, повремено прекидан звуковима удараца, како понавља више пута „Немојте!“ и „Немојте бре!“, док се истовремено чују повишени гласови других особа који му се обраћају, чије речи није могуће разазнати;
· у периоду између 23 часова, 31 минута и 08 секунди и 23 часова, 31 минута и 28 секунди чује се више (шест) кратких урлика од бола мушке особе уз нове звукове који наликују ударцима;
· у периоду између  23 часова, 31 минута и 30 секунди и 23 часова, 30 минута и 36 секунди чује се мушки глас који одговара притужиочевом како узвикује „Нисам знао, кунем се!“ и „Што ме бијете?!“;
· у периоду између  23 часова, 34 минута и 07 секунди и 23 часова, 34 минута и 12 секунди поново се чује низ од три звука који подсећају на ударце и исти глас који изговара „Немој да ме бијеш“, уз гласове других особа који су неразазнатљиви;
· у периоду између  23 часова, 35 минута и 14 секунди и 23 часова, 35 минута и 24 секунди поново се чује низ од шест звукова који подсећају на ударце и мушки глас који више пута понавља „Ајде!“;
· у периоду између  23 часова, 35 минута и 44 секунди и 23 часова, 36 минута и 39 секунди чује се звук гласова који се свађају, више пута се чују звукови који подсећају на ударце, а у 23 часова, 36 минута и 39 секунди се чује урлик бола мушке особе;
· у периоду између  23 часова, 37 минута и 01 секунди и 23 часова, 37 минута и 08 секунди чује се глас који одговара притужиочевом гласу како изговара „Еј људи, стварно није поента да ме бијете! Тукли сте ме…“;
· у периоду између  23 часова, 37 минута и 38 секунди и 23 часова, 37 минута и 48 секунди поново се чује низ од седам звукова који подсећају на ударце и мушки глас који континуирано урла од болова;
· у 23 часова, 39 минута и 28 секунде, односно у време када се на снимку камере која покрива ходник испред просторија за задржавање види како притужилац у пратњи полицијског службеника К.К. пролази кроз ходник, чује се притужиочев глас како изговара следеће: „Ово господине није у реду. Истукли сте ме. Нисам заслужио ово, заиста. Заиста нисам заслужио ово. Заиста.“;
· након што га је полицијски службеник Р.Р. сместио у наведену просторију за задржавање у 23 часова, 45  минута и 10 секунди, притужилац је, како је и наведено у извештају Одељења за контролу рада више пута прилазио камери и указивао да на глави има повреде, где се види да има видну повреду у пределу десне  слепоочнице и у пределу усне. Такође, у 23 часова, 51 минута и 08 секунди притужилац прилази камери и изговара: „Еј, људи. Еј, људи! Стварно није у реду. Истукли сте ме. Изгазили сте ме, брате, ужасно сте ме истукли. Еј, људи, истукли сте ме, заглувеле су ми уши, натекла ми је вена, погледајте вену. Погледајте вену, колико ми је натекла од туче. Истукли сте ме, а ја вас нигде нисам ударио. Због чега, зато што мислите да вас не поштујем?“
На основу преслушавања првог тонског записа разговора притужиоца са полицијском службеницом која се јавила на његов позив на дежурни број полиције, Заштитник грађана је утврдио да је притужилац полицијској службеници пријавио да је приведен у ПС Савки венац, да га је ту напало пет полицијских службеника, да су му том приликом нанели телесне повреде, исцепали фармерке и разбили ручни сат, те да се након што је пуштен на слободу вратио да тражи вођу смене и да су га тада „буквално ишиканирали“. Дежурна полицијска службеница је прекинула притужиочево излагање и пребацила везу на ПС Савски венац. Током разговора са дежурним полицијским службеником Р.Р., који се јавио у ПС Савски венац, притужилац је објаснио да је био приведен, разлоге привођења и да жели да пријави како су га петорица полицијских службеника претукла у ПС Савски венац. Дежурни полицијски службеник је током разговора више пута упитао притужиоца да ли је пијан, изјавио је да не зна да је притужилац приведен иако га пре тога није питао за податке, питао га за разлоге довођења у полицијску станицу и ко га је тукао, више пута питао притужиоца шта жели и како може да му помогне упркос томе што је притужилац јасно изразио намеру да поднесе пријаву против полицијских службеника, да би на крају, када је притужилац изразио сумњу да је полицијски службеник с којим разговара можда пијан, рекао да не жели да се вређају и прекинуо везу.  
 На основу преслушавања другог тонског записа разговора притужиоца са полицијском службеницом која се јавила на његов позив на дежурни број полиције, Заштитник грађана је утврдио да је притужилац полицијској службеници навео да је звао раније због тога што је претучен од стране полицијских службеника, али да је пребачен да разговара са дежурним полицијским службеником у ПС Савски венац, у разговору са ким није успео ништа да постигне. Дежурна полицијска службеница је обавестила притужиоца да све притужбе на рад полицијских службеника може да поднесе сваког дана у Булевару деспота Стефана, од 7,30 часова до 15,30 часова, али није затражила притужиочеве податке нити да јој опише како је нападнут од стране полицијских службеника. 
На основу преслушавања трећег тонског записа разговора притужиоца са полицијском службеницом која се јавила на његов позив на дежурни број полиције, Заштитник грађана је утврдио да је притужилац полицијској службеници навео да се зове Б.Б., да је био претучен од стране полицијских службеника, да су полицијски службеници измишљали да их је вређао, да је био у ПС Савски венац и да тамо нису желели да прихвате његову листу повреда. Затим је објаснио да је био доведен у  ПС Савски венац и да је у полицијској станици задржан до 3,00 часа ујутро. Дежурна полицијска службеница је питала притужиоца за личне податке, а затим га је упутила да може да дође у „Одељење за законитост у раду Полицијске управе за град Београд или код командира ПС Савски венац“. Притужилац се пожалио да се управо вратио одатле, а дежурна полицијска службеница га је прекинула и поновила му коме може да се обрати. Притужилац је упитао да ли ће командир бити у ПС Савски венац у поподневним часовима, након чега је дежурна полицијска службеница са којом је разговарао прекинула везу не одговоривши му на постављено питање. 
***
Чланом 23. Устава Републике Србије (Службени гласник Републике Србије", бр. 98/2006) прописано је да је људско достојанство неприкосновено и да су сви дужни да га поштују и штите. 
Чланом 25. Устава Републике Србије јемчи се неповредивост физичког и психичког интегритета, те је прописано да нико не може бити изложен мучењу, нечовечном или понижавајућем поступању или кажњавању, нити подвргнут медицинским или научним огледима без свог слободно датог пристанка.
Чланом 3. Европске конвенције за заштиту људских права и основних слобода  („Службени лист Србије и Црне Горе – међународни уговори“, бр. 9/2003) јемчи се забрана мучења, те је прописано да нико не сме бити подвргнут мучењу, или нечовечном или понижавајућем поступању или кажњавању.
Конвенцијом против тортуре и других сурових, нељудских или понижавајућих поступака или казни државе чланице су се сагласиле и обавезале да свака држава чланица предузима законске, административне, судске или друге ефикасне мере како би спречила извршење аката тортуре на територији под њеном јурисдикцијом; да ће се свака држава чланица старати да упознавање и информисање о забрани тортуре буде саставни део образовања цивилног или војног особља задуженог за примену закона, медицинског особља, вршилаца јавних функција и осталих лица која на било који начин могу учествовати у чувању, саслушању или опхођењу са неком ухапшеном, или притвореном или затвореном особом; да свака држава чланица уноси споменуту забрану у утврђена правила или упутства у вези с обавезама и дужностима тих лица; да се свака држава чланица стара да надлежни органи неодложно изврше непристрасну истрагу сваки пут кад постоје оправдани разлози да се посумња да је акт тортуре извршен на некој територији под њеном јурисдикцијом; да свака држава чланица обезбеђује сваком лицу које тврди да је било подвргнуто тортури на некој територији под њеном јурисдикцијом право да се жали надлежним органима споменуте државе који ће неодложно и непристрасно испитати случај. Предузеће се мере ради обезбеђења заштите лица које се жалило и лица као сведока од сваког лошег поступања или било каквог застрашивања због поднесене жалбе или било какве дате изјаве.
Чланом 122. Кривичног законика ("Сл. гласник РС", бр. 85/2005, 88/2005 - испр., 107/2005 - испр., 72/2009, 111/2009, 121/2012, 104/2013, 108/2014, 94/2016 и 35/2019)  прописано је да ко другог лако телесно повреди или му здравље лако наруши, казниће се новчаном казном или затвором до једне године.
Чланом 137. став 1. Кривичног законика прописано је да ко злоставља другог или према њему поступа на начин којим се вређа људско достојанство, казниће се затвором до једне године. Према ставу 2. истог члана, ко применом силе, претње, или на други недозвољени начин другоме нанесе велики бол или тешке патње с циљем да од њега или од трећег лица добије признање, исказ или друго обавештење или да се он или неко треће лице застраши или незаконито казни, или то учини из друге побуде засноване на било каквом облику дискриминације, казниће се затвором од шест месеци до пет година. Ставом 3. истог члана је прописано да ако дело из ст. 1. и 2. овог члана учини службено лице у вршењу службе, казниће се за дело из става 1. затвором од три месеца до три године, а за дело из става 2. затвором од две до десет година.
Чланом 65. ставом 4. Закона о полицији ("Сл. гласник РС", бр. 6/2016, 24/2018 и 87/2018)  прописано је да приликом примене полицијских овлашћења полицијски службеник поступа у складу са законом и другим прописом и поштује стандарде постављене Европском конвенцијом за заштиту људских права и основних слобода, Основним принципима УН о употреби силе и ватреног оружја од стране службених лица која спроводе закон, Европским кодексом полицијске етике и другим међународним актима који се односе на Полицију.
Чланом 68. ставом 1. наведеног закона прописано је да примена полицијског овлашћења мора бити сразмерна потреби због које се предузима, док је ставом 4. прописано да ће се приликом примене средстава принуде настојати да њихова употреба буде поступна, односно од најлакшег према тежем средству принуде и, у сваком случају, уз минимум неопходне силе. 
Чланом 108. ставовима 3. и 4. Закона, прописано је да оправданост и правилност употребе средства принуде оцењује овлашћено службено лице за то овлашћено од стране министра, које предлаже директору полиције предузимање законом утврђених мера у случају неоправдане и неправилне употребе средства принуде. 
Чланом 202. наведеног закона прописано је да полицијски службеници и други запослени у Министарству одговарају дисциплински за лаке и тешке повреде службене дужности.
Чланом 203.  ставом 1. Закона прописано је да полицијски службеници и остали запослени у Министарству одговарају за повреду службене дужности ако послове и задатке не обављају савесно, стручно и у предвиђеним роковима, ако се не придржавају Устава, закона, других прописа и правила о понашању за време службе, као и за повреде којима изван службе нарушавају интересе и углед Министарства.
Чланом 58. наведеног закона прописано је да је полицијски службеник дужан да прими пријаву о учињеном кривичном делу и прекршају. Примљену кривичну пријаву полицијски службеник одмах доставља надлежном јавном тужиоцу у складу са Закоником о кривичном поступку, а пријаву која садржи елементе прекршаја организационој јединици Полиције надлежној за послове прекршаја.
Чланом 227. став 3. наведеног закона прописано је да су све организационе јединице Министарства, ако током свог рада дођу до сазнања и података да је запослени у Министарству извршио кривично дело, на раду или у вези са радом, дужне да без одлагања обавесте надлежног јавног тужиоца и Сектор унутрашње контроле, а најкасније у року од 24 часа од сазнања.  
Актом министра унутрашњих послова - Упутством о Методологији за спровођење истраге у случајевима злостављања од стране полиције  прописана је наведена методологија. Иста је намењена јавним тужиоцима и полицијским службеницима и односи се на истрагу случајева наводног злостављања од стране полицијских службеника. Истрага у случајевима наводног злостављања, према принципима који проистичу из одлука Европског суда за људска права, Комитета за људска права Уједињених нација и Комитета против тортуре Уједињених нација, треба да буде: 1) независна, односно вођена тако да у њој не учествују и на њу не утичу особе чији поступци се испитују; 2) хитна и благовремена, односно вођена без непотребног одлагања; 3) делотворна, што значи да у оквиру ње треба да буду предузете мере потребне да би учиниоци били откривени и на одговарајући начин санкционисани; 4) вођена тако да оштећеном буде омогућено да заштити своје легитимне интересе и 5) подвргнута контроли јавности.
Уколико злостављање буде пријављено полицији или полиција на други начин дође до информације која указује на то да је до злостављања дошло, полицијски службеник ће без одлагања упознати дежурног јавног тужиоца о наводном злостављању и о томе сачинити службену белешку. Након пријема информације, дежурни јавни тужилац доноси одлуку о даљем току поступка (нпр. сачињава кривичну пријаву, издаје наредбу о довођењу осумњиченог ради саслушања итд.). 
***
У спроведеном поступку контроле законитости и правилности рада Министарства унутрашњих послова, Заштитник грађана је утврдио недостатке у раду контролисаног органа на штету права подносиоца притужбе.
Наиме, на основу доступног видео-записа на којем је тонски забележено поступање полицијских службеника према притужиоцу у ПС Савски венац и извештаја лекара специјалисте о прегледу притужиоца било је могуће утврдити да су притужиоцу нанете телесне повреде током његовог боравка у ПС Савски венац, односно спровођења до просторија за прихват доведених и задржаних лица, дана 7. 10. 2021. године у периоду између 23,30 и 23,40 часова. У конкретном случају немогуће је говорити о оправданој, на закону заснованој примени мера принуде према притужиоцу, будући да из документације и изјава полицијских службеника који су извршили довођење притужиоца у полицијску станицу и његово спровођење до просторија за прихват доведених и задржаних лица произилази да није било разлога за употребу средстава принуде према притужиоцу. Стога се у конкретном случају може говорити само о незаконитом поступању полицијских службеника према притужиоцу током његовог боравка у просторијама ПС Савски венац.
Имајући у виду утврђене чињенице и важеће прописе, Заштитник грађана је утврдио да је притужиоцу током боравка у просторијама ПС Савски венац описаним поступањем полицијских службеника повређено право на неповредивост физичког и психичког интегритета и право на достојанство.
Осим тога, полицијски службеници којима се притужилац обратио када је позивао дежурни број полиције и долазио у ПС Савки венац нису поступали онако како су обавезани Законом о полицији и Упутством о Методологији за спровођење истраге у случајевима злостављања од стране полиције. Њихова обавеза, након што им је притужилац објаснио да намерава да поднесе пријаву против полицијских службеника због наношења телесних повреда, била је да га поуче о начину остваривања права на правно средство, односно да од њега приме пријаву коју је желео да поднесе против полицијских службеника који су му нанели повреде, да сачине одговарајући записник и о томе обавесте надлежног јавног тужиоца.
На основу свих утврђених чињеница и околности, Заштитник грађана је утврдио пропуст у раду Министарства унутрашњих послова, Дирекције полиције, Полицијске управе за град Београд и сагласно члану 31. став 2. Закона о Заштитнику грађана, упутио препорукe ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

